REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/58-19

21. mart 2019. godine

B e o g r a d

Z A P I S N I K

53. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU, ODRŽANE 19. MARTA 2019. GODINE

Sednica je počela u 12,00 časova.

Sednicom je predsedavao Petar Petrović, predsednik Odbora.

Sednici su prisustvovali članovi Odbora: Neđo Jovanović, Mihailo Jokić, Đorđe Komlenski, Miletić Mihajlović, Jovan Palalić, dr Balint Pastor i Sreto Peić.

Osim članova Odbora, sednici su prisustvovale i Stanija Kompirović, zamenik člana dr Aleksandra Martinovića i Aleksandra Majkić, zamenik člana Biljane Pantić Pilja.

Sednici nisu prisustvovali članovi Odbora: Slaviša Bulatović, Žarko Mićin, Nataša Mićić, Vjerica Radeta, Marko Parezanović, i Dušan Petrović, niti njihovi zamenici.

Sednici je prisustvovala i narodni poslanik Nada Lazić, predstavnik predlagača.

Predsednik Odbora je konstatovao da su ispunjeni uslovi za rad i punovažno odlučivanje nakon čega je stavio na glasanje, a članovi Odbora su **većinom glasova** utvrdili sledeći

D n e v n i r e d :

1. Razmatranje Predloga rezolucije Narodne skupštine Republike Srbije o Vojvodini, koji su podneli narodni poslanici Nenad Čanak, Olena Papuga i Nada Lazić (broj 02-291/19 od 20. februara 2019. godine);

2. Razno.

Pre prelaska na rad po tačkama utvrđenog dnevnog reda predsedavajući je predložio, a članovi Odbora su bez primedbi, **većinom glasova** usvojili: Zapisnik sa 52. sednice Odbora, održane 11. marta 2019. godine.

**PRVA TAČKA** - Razmatranje Predloga rezolucije Narodne skupštine Republike Srbije o Vojvodini, koji su podneli narodni poslanici Nenad Čanak, Olena Papuga i Nada Lazić (broj 02-291/19 od 20. februara 2019. godine).

**Petar Petrović** je podsetio prisutne da se u skladu sa čanom 190. stav 2. Poslovnika Narodne skupštine o predlogu rezolucije vodijedinstven pretres, te da se pod jedinstvenim pretresom podrazumeva istovremeno vođenje načelnog pretresa i pretresa u pojedinostima.

Rekao je da je Predlog rezolucije Narodne skupštine Republike Srbije o Vojvodini, koji su podneli narodni poslanici Nenad Čanak, Olena Papuga i Nada Lazić, podnet Narodnoj skupštini 20. februara, kao i da je Vlada Republike Srbije dostavila Narodnoj skupštini Mišljenje na Predlog rezolucije 18. marta 2019. godine, u kome je predložila da Narodna skupština ne prihvati Predlog rezolucije u načelu.

Takođe, rekao je da je ovlašćeni predlagač dostavio Mišljenje o podnetim amandmanima na Predlog rezolucije, na koji je podneto ukupno 9 amandmana, od kojih je ovlašćeni redlagač prihvatio 1 amandman, na st. 8. i 9., koji je podnela narodni poslanik Gordana Čomić, nakon čega je reč dao Nadi Lazić, predstavniku predlagača.

**Nada Lazić** je napomenula da je prema Ustavu Republike Srbije iz 2006. godine bilo predviđeno da do decembra 2008. godine bude donet Zakon o finansiranju nadležnosti Autonomne Pokrajine Vojvodine, koji nije donet ni nakon deset godina, zbog čega je i podnet Predloga rezolucije Narodne skupštine Republike Srbije o Vojvodini, kao i Predlog zakona o finansiranju Autonomne Pokrajine Vojvodine. Zatim je pročitala tekst Predloga rezolucije.

Naglasila je da su se, nakon mnogo vremena, stekli uslovi da se finansiranje nadležnosti AP Vojvodine reši na adekvatan način, u skladu sa Ustavom, imajući u vidu da je Republika Srbija, na osnovu svih relevantnih pokazatelja, izašla iz ekonomske krize.

Predsedavajući je otvorio jedinstven pretres u vezi sa ovom tačkom dnevnog reda, te kako se niko nije javio za reč, zaključio je jedinstven pretres o Predlogu rezolucije Narodne skupštine Republike Srbije o Vojvodini, koji su podneli narodni poslanici Nenad Čanak, Olena Papuga i Nada Lazić i stavio na glasanje:

I

Da Odbor u skladu sa članom 155. stav 2. Poslovnika Narodne skupštine, odluči da predloži Narodnoj skupštini da **ne prihvati** Predlog rezolucije Narodne skupštine Republike Srbije o Vojvodini u načelu.

Članovi i zamenici članova Odbora su **većinom glasova** prihvatili ovaj predlog.

II

Da Odbor odluči da predloži Narodnoj skupštini da **odbije** sledeće amandmane:

-na naslov Predloga rezolucije, koji je podnela narodni poslanik Vjerica Radeta;

-na naziv Rezolucije i stavove 1, 2, 3, 6, 7, 8. i 9, koji je podneo narodni poslanik Marijan Rističević;

-na stavove 1, 2, 3, 4, 5, 6, 7, 8. i 9. Predloga rezolucije, koji je podneo narodni poslanik Milorad Mirčić;

-na stavove 8. i 9. Predloga rezolucije, sa ispravkom, koji je podnela narodni poslanik Gordana Čomić;

-na stav 9. tačku 1. Predloga rezolucije, koji je podnela narodni poslanik Ružica Nikolić;

-na stav 9. tačku 2. Predloga rezolucije, koji je podneo narodni poslanik Sreto Perić;

-na stav 9. tačku 3. Predloga rezolucije, koji je podneo narodni poslanik Aleksandar Šešelj;

-na stav 9. tačku 4. Predloga rezolucije, koji je podnela narodni poslanik Nataša Jovanović;

-na stav 9. tačku 5. Predloga rezolucije, koji je podneo narodni poslanik Nemanja Šarović.

Da za izvestioca Odbora na sednici Narodne skupštine bude određen Petar Petrović, predsednik Odbora.

Članovi i zamenici članova Odbora su **većinom glasova** prihvatili ovaj predlog.

**DRUGA TAČKA –** Razno.

Rasprava u vezi sa ovom tačkom dnevnog reda nije otvarana.

Sednica je završena u 12,20 časova.

SEKRETAR PREDSEDNIK

Sanja Pecelj Petar Petrović